Document ID: 32011R0580

AZ EURÓPAI PARLAMENT ÉS A TANÁCS 580/2011/EU RENDELETE
(2011. június 8.)
az Európai Hálózat- és Információbiztonsági Ügynökség létrehozásáról szóló 460/2004/EK rendeletnek az ügynökség megbízatási ideje tekintetében történő módosításáról
(EGT-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 114. cikkére,
tekintettel az Európai Bizottság javaslatára,
a jogalkotási aktus tervezetének a nemzeti parlamenteknek való továbbítását követően,
tekintettel az Európai Gazdasági és Szociális Bizottság véleményére (1),
a Régiók Bizottságával folytatott konzultációt követően,
rendes jogalkotási eljárás keretében (2),
mivel:
(1)
Az Európai Parlament és a Tanács 2004-ben elfogadta az Európai Hálózat- és Információbiztonsági Ügynökség (az Ügynökség) létrehozásáról szóló 460/2004/EK rendeletet (3).
(2)
Az Európai Parlament és a Tanács 2008-ban elfogadta a 460/2004/EK rendeletnek az Ügynökség megbízatási ideje tekintetében történő módosításáról szóló 1007/2008/EK rendeletet (4).
(3)
2008 novemberében nyilvános vitafolyamat kezdődött a hálózat- és információbiztonság megerősítésére irányuló európai erőfeszítések általános irányáról, amely az Ügynökségről szóló vitát is magában foglalta. A Bizottság a jobb szabályozásra vonatkozó stratégiájával összhangban és az említett vitához való hozzájárulásképpen nyilvános konzultációt kezdeményezett az uniós szintű megerősített hálózat- és információbiztonsági politika célkitűzéseiről, amelyre 2008 novembere és 2009 januárja között került sor. A vita eredményeképpen a Tanács 2009. december 18-án állásfoglalást fogadott el a hálózat- és információbiztonság együttműködésre építő európai megközelítéséről (5).
(4)
A nyilvános vita eredményei alapján a 460/2004/EK rendelet helyébe várhatóan új rendelet fog lépni.
(5)
Tekintettel arra, hogy az Ügynökség reformjára irányuló jogalkotási eljárás hosszú időt vehet igénybe, és mivel az Ügynökség megbízatása 2012. március 13-án véget ér, a megbízatási időt indokolt oly módon meghosszabbítani, hogy ezáltal lehetőség nyíljék mind a vita kellő mélységű lefolytatására az Európai Parlamentben és a Tanácsban, mind pedig az összhang és a folyamatosság biztosítására.
(6)
Az Ügynökség megbízatási idejét ezért 2013. szeptember 13-ig meg kell hosszabbítani,
ELFOGADTA EZT A RENDELETET:
1. cikk
A 460/2004/EK rendelet 27. cikke helyébe a következő szöveg lép:
„27. cikk
Időtartam
Az Ügynökség 2004. március 14-ével, kilenc év hat hónap időtartamra jön létre.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2011. június 8-án.

Labels: 10
12
15